ଆସନ୍ତା ୨୬ରେ ବର୍ଷର ପ୍ରଥମ ଏବଂ ଶେଷ ଚନ୍ଦ୍ରଗ୍ରହଣ, ଲାଲ୍ ରଙ୍ଗର ଦେଖାଯିବ ଚନ୍ଦ୍ର - Prameya News7\nଆସନ୍ତା ୨୬ରେ ବର୍ଷର ପ୍ରଥମ ଏବଂ ଶେଷ ଚନ୍ଦ୍ରଗ୍ରହଣ, ଲାଲ୍ ରଙ୍ଗର ଦେଖାଯିବ ଚନ୍ଦ୍ର\nଭୁବନେଶ୍ବର ୨୦।୫ଃ ମେ' ୨୬ ଅର୍ଥାତ ବୁଧବାର ଦିନ ୨୦୨୧ର ପ୍ରଥମ ଏବଂ ଶେଷ ପୂର୍ଣ୍ଣ ଚନ୍ଦ୍ର ଗ୍ରହଣ ଦେଖାଯିବ । ଏହାକୁ ବ୍ଲଡ୍ ମୁନ୍ ମଧ୍ୟ କୁହାଯାଏ । ଏହି ସମୟରେ ଚନ୍ଦ୍ର ଲାଲ ରଙ୍ଗ ଦେଖାଯିବ । ପୃଥିବୀର ଅନେକ ଦେଶରେ ଏହା ଦେଖାଯିବ । କିନ୍ତୁ ଭାରତରେ ଏହି ଉପଛାୟା ଚନ୍ଦ୍ରଗ୍ରହଣ ରୂପେ ୫ ମିନିଟ୍ ପର୍ଯ୍ୟନ୍ତ ଦେଖାଯିବ । ଯେହେତୁ ଭାରତରେ ଏହି ଉପଛାୟା ଚନ୍ଦ୍ରଗ୍ରହଣ ହୋଇଥିବାରୁ ଏହାର ସୂତକ କାଳ ମାନ୍ୟ ହେବନାହିଁ । ଏହି ଦୃଶ୍ୟ ଭାରତ ବ୍ୟତୀତ ପୂର୍ବ ଏସିଆ, ଅଷ୍ଟ୍ରେଲିଆ, ପ୍ରଶାନ୍ତ ମହାସାଗର ଏବଂ ଆମେରିକାରେ ଦେଖାଯିବ ।\nବ୍ଲଡ୍ ମୁନ୍ କ'ଣ ?\nମେ' ୨୬ ର ଚନ୍ଦ୍ରଗ୍ରହଣ ହେଉଛି ବ୍ଲଡ୍ ମୁନ୍ ବା ପୂର୍ଣ୍ଣ ଚନ୍ଦ୍ରଗ୍ରହଣ । ଉଲ୍ଲେଖଯୋଗ୍ୟ ଯେ, ଯେତେବେଳେ ସୂର୍ଯ୍ୟ, ପୃଥିବୀ ଏବଂ ଚନ୍ଦ୍ର ପ୍ରାୟ ଏକ ସିଧା ରେଖାରେ ଆସିଥାଏ ଏହି ସ୍ଥିତି ଉପୁଜେ । ଚନ୍ଦ୍ରଗ୍ରହଣ ଆରମ୍ଭ ହେବା ପରେ ଏହା ପ୍ରଥମେ କଳା ଏବଂ ପରେ ଧୀରେ ଧୀରେ ଏକ ଲାଲ ରଙ୍ଗରେ ପରିଣତ ହୁଏ, ଯାହାକୁ ବ୍ଲଡ୍ ମୁନ୍ ମଧ୍ୟ କୁହାଯାଏ ।\nଉପଛାୟା ଚନ୍ଦ୍ରଗ୍ରହଣ କ'ଣ ?\nବୈଦିକ ଜ୍ୟୋତିଷ ଶାସ୍ତ୍ରରେ ଉପଛାୟା ଚନ୍ଦ୍ରଗ୍ରହଣ କୌଣସି ମହତ୍ତ୍ବ ଉଲ୍ଲେଖ କରାଯାଇନାହିଁ । କିନ୍ତୁ ଅନେକ ଜ୍ୟୋତିଷ ବିଶେଷଜ୍ଞ ଏହା କହିବାରୁ ବର୍ତ୍ତିନାହାନ୍ତି ଯେ ଯେତେବେଳେ ଚନ୍ଦ୍ରଗ୍ରହଣ ପରି ଏକ ମହତ୍ବପୂର୍ଣ୍ଣ ଘଟଣା ଘଟେ, ସେତେବେଳେ ଏହା ପୂର୍ବରୁ ଚନ୍ଦ୍ର ପୃଥିବୀର ଉପଛାୟାରେ ପ୍ରବେଶ କରେ । ଯାହାକୁ ଜ୍ୟୋତିଷ ଶାସ୍ତ୍ରରେ ଚନ୍ଦ୍ର ମାଲିନ୍ୟ କୁହାଯାଏ । ପୃଥିବୀ ଏହି ଉପଛାୟାରୁ ବାହାରିବା ପରେ ଚନ୍ଦ୍ର ଏହାର ବାସ୍ତବିକ ଛାୟା ତଳେ ପ୍ରବେଶ କରେ ଏବଂ ଏହି ଅନନ୍ୟ ସ୍ଥିତିକୁ ପୂର୍ଣ୍ଣ କିମ୍ବା ଆଂଶିକ ଚନ୍ଦ୍ରଗ୍ରହଣ ଭାବରେ ବିବେଚନା କରାଯାଏ ।
